Diari Oficial de la Generalitat Valenciana


Sumari del DOGV 5541, del 25-06-2007 (2007/8083)

RESOLUCIÓ de 3 de maig del 2007, de la Direcció General de Treball i Seguretat Laboral, per la qual disposa el registre i la publicació de l'acord de la Comissió Negociadora del Conveni Col·lectiu Autonòmic de Derivats del Ciment sobre pròrroga del conveni fins al 31 de desembre de 2006, incorporació i modificació de diversos articles i revisió salarial per a l'any 2006 (cod. 8000535).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5541

Data del DOGV
:   25-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/8083


Data del document
:   03-05-2007

Organisme emissor
:   Conselleria d'Economia, Hisenda i Ocupació

Tipus de document
:   Resolució

Descriptors 

:   * conveni col·lectiu
    * ciment

RESOLUCIÓ de 3 de maig del 2007, de la Direcció General de Treball i Seguretat Laboral, per la qual disposa el registre i la publicació de l'acord de la Comissió Negociadora del Conveni Col·lectiu Autonòmic de Derivats del Ciment sobre pròrroga del conveni fins al 31 de desembre de 2006, incorporació i modificació de diversos articles i revisió salarial per a l'any 2006 (cod. 8000535). [2007/8083]
Vista l'acta de l'acord celebrat el 9 de març de 2007 sobre pròrroga fins al 31 de desembre de 2006 del mateix, incorporació i modificació de diversos articles i revisió salarial per a l'any 2006, subscrit per la Comissió Negociadora, estant integrada la mateixa, d'una part, per les organitzacions empresarials Associació Valenciana d'Empreses de Prefabricats de Formigó, ANHEFOP, APECC i FEDCAM, i d'una altra, pels sindicats UGT-MCA-PV i CC OO-FECOMA-PV, i de conformitat amb el que disposa l'article 90, apartats 2 i 3 del Reial Decret Legislatiu 1/1995, de 24 de març, Text Refós de la Llei de l'Estatut dels Treballadors, i articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, esta Direcció General de Treball i Seguretat Laboral, d'acord amb les competències que té transferides segons Reial Decret 4105/82, de 29 de desembre, acorda
Primer
Ordenar la seua inscripció en el Registre de Convenis Col·lectius de Treball d'esta direcció general, amb notificació a la Comissió Negociadora, i depòsit del text original de l'acord.
Segon
Disposar la seua publicació en el Diari Oficial de la Comunitat Valenciana.
València, 3 de maig de 2007. El director general de Treball i Seguretat Laboral: Román Ceballos Sancho.
CONVENI COL·LECTIU AUTONÒMIC DE LA COMUNITAT VALENCIANA DE DERIVATS DEL CIMENT
A València, el 9 de març de 2007, a les 10.30 hores, es reunixen en els locals de la Federació Valenciana d'Empresaris de la Construcció situats a València, carrer Músic Peydró núm. 36-4ª, els components de la Comissió Negociadora del Conveni Col'lectiu Autonòmic de la Comunitat Valenciana de Derivats del Ciment, per a elevar a definitius els acords subscrits el passat 28 de febrer, així com incorporar al conveni autonòmic les modificacions que s'assenyalen amb motiu, entre altres, de la firma del III Conveni General de Derivats del Ciment.
Després de discutir els punts de l'ordre del dia, es prenen els acords següents:
1r Incorporar al text del Conveni Col'lectiu Autonòmic de la Comunitat Valenciana de Derivats del Ciment l'article següent:
Article 102. PLUS D'APROXIMACIÓ
A fi d'igualar, en termes econòmics, les retribucions salarials de les tres províncies, es crea un plus d'aproximació, aplicable en les taules salarials de les províncies de Castelló i València, en els termes següents:
- En les taules salarials de Castelló i València, apareixerà el concepte denominat plus d'aproximació, que serà el resultat d'aplicar l'1,5% sobre les taules definitives de l'any anterior, per als anys 2.006 i successius fins al 31 de desembre de 2016.
- L'import anual d'este plus reflectit en les taules de Castelló i València es pagarà prorratejat en dotze mensualitats.
- En el cas que algun grup professional, en qualsevol de les taules salarials de les províncies que s'incrementen amb este plus, aconseguisca la mateixa retribució que la designada per a la província d'Alacant, abans de finalitzar l'any 2016, deixarà de percebre'l en haver aconseguit l'objectiu proposat, i passarà a aplicar-se-li únicament els increments pactats a nivell estatal.
- Una vegada finalitzat l'any 2016, les parts acorden reunir-se novament per a renegociar l'acord basant-se en les diferències que resten i acordar l'increment necessari en cada grup professional perquè la convergència s'efectue en un termini màxim de tres anys.
- El dia 1 de gener de 2017, l'import total del plus d'aproximació es distribuirà entre els distints conceptes salarials del conveni vigent en eixe moment.
2n- Modificar els articles següents del Conveni Col'lectiu Autonòmic de la Comunitat Valenciana de Derivats del Ciment i prorrogar el text de la resta de l'articulat:
Article 10. ÀMBIT TEMPORAL.
La duració del present conveni serà d'un any, des d'1 de gener a 31 de desembre de l'any 2006, i entrarà en vigor als 20 dies naturals de la publicació en el DOCV.
No obstant això, i en evitació del buit normatiu que en qualsevol altre cas es produiria, una vegada acabada la seua vigència inicial, o la de qualsevol de les seues pròrrogues, continuarà regint, en la seua totalitat, el seu contingut normatiu, fins que siga substituït per un altre.
Article 20. CLASSIFICACIÓ PROFESSIONAL
Criteris generals.
1. El present capítol sobre classificació professional s'establix fonamentalment tenint en compte els criteris que l'article 22 de l'Estatut dels Treballadors fixa per a l'existència del Grup Professional, és a dir, aptituds professionals, titulacions i contingut general de la prestació; en cada grup es poden incloure diverses categories professionals amb distintes funcions i especialitats professionals.
2. La classificació es realitza en divisions funcionals i grups professionals per interpretació i aplicació de criteris generals objectius i per les tasques i funcions bàsiques més representatives que realitzen els treballadors.
3. En el cas de concurrència habitual en un treballador de tasques bàsiques corresponents a diferents grups professionals, la classificació es realitzarà en funció de l'activitat superior, sempre que esta no siga circumstancial. Este criteri de classificació no suposarà que s'excloga en els llocs de treball de cada grup professional la realització de tasques complementàries que siguen bàsiques per a llocs classificats en grups professionals inferiors.
4. Tots els treballadors afectats per este conveni general seran adscrits a una determinada divisió funcional i a un grup professional. Ambdues circumstàncies definiran la seua posició en l'esquema organitzatiu de cada empresa.
Les categories vigents en el moment de l'entrada en vigor d'este conveni, que a títol orientatiu es mencionen en cada un dels grups professionals, es classifiquen en «tres divisions funcionals» definides en els termes següents:
Tècnics
Esta divisió funcional engloba tots els treballadors l'activitat dels quals està orientada fonamentalment a prestar els seus servicis en les àrees tècniques, amb alt grau de qualificació que, generalment, comporta estudis amb titulacions superiors o mitjanes.
Empleats
Esta divisió funcional es compon del personal que pels seus coneixements i/o experiència, realitza tasques administratives, comercials, organitzatives, d'informàtica, i, en general, les específiques de llocs d'oficina, que permeten informar de la gestió, de l'activitat economicocomptable, coordinar tasques productives o realitzar tasques auxiliars o subalternes.
Operaris
En esta divisió funcional es troba el personal que, pels seus coneixements i/o experiència executa operacions relacionades amb la producció, bé directament, actuant en el procés productiu, o en tasques de manteniment, transport o altres operacions auxiliars. També poden realitzar funcions de supervisió o coordinació.
5. Els factors que determinen la classificació professional dels treballadors inclosos en l'àmbit del present conveni i que, per tant, indiquen la pertinença de cada un d'estos a un determinat grup professional, tot això segons els criteris determinats per l'article 22 de l'Estatut dels Treballadors, són els que es definixen en este apartat.
Així mateix, s'haurà de tindre en compte, al qualificar els llocs de treball, la dimensió de l'empresa o de la unitat productiva en què es duga a terme la funció, ja que pot influir en la valoració de tots o algun dels factors.
L'enquadrament dels treballadors dins de l'estructura professional i, per consegüent, l'assignació a cada un d'ells d'un determinat Grup Professional, serà el resultat de la conjunta ponderació dels factors següents:
I. Coneixements.
Es considerarà, a més de la formació bàsica necessària per a poder complir correctament el treball assignat, el grau de coneixement i experiència adquirits, així com la dificultat en l'adquisició d'estos coneixements o experiències.
Este factor pot dividir-se en dos subfactors:
A) Formació. Este subfactor considera el nivell inicial mínim de coneixements teòrics que ha de posseir una persona de capacitat mitjana per a arribar a exercir satisfactòriament les funcions del lloc de treball després d'un període de formació pràctica. Este subfactor, també haurà de considerar les exigències de coneixements especialitzats, idiomes, informàtica, etc.
A) Experiència. Este subfactor determina, per a una persona de capacitat mitjana i que posseïx la formació específica assenyalada en el paràgraf anterior, l'habilitat i pràctica necessàries per a exercir el lloc de treball i obtindre un rendiment suficient en quantitat i qualitat.
II. Iniciativa
Factor que haurà de tindre en compte el major o menor grau de dependència a directrius, pautes o normes en l'execució de les seues funcions, valorant l'existència de normes escrites o manuals de procediment. Este factor comprén tant la necessitat de detectar problemes com la d'improvisar solucions, i s'elegirà aquella que es considere mes apropiada.
III. Autonomia
Factor per a la valoració del qual es tindrà en compte el grau de dependència jeràrquica en l'exercici de les tasques o funcions que es realitzen.
IV. Complexitat
Factor la valoració del qual està en funció del major o menor nombre, així com del major o menor grau d'integració dels restants factors enumerats en la tasca o lloc encomanat:
a) Dificultat en el treball. Este subfactor considera la complexitat de la tasca que s'ha de realitzar i la freqüència de les possibles incidències.
b) Habilitats especials. Este subfactor determina les habilitats que es requerixen per a determinats treballs, com poden ser esforç físic, destresa manual, bona visió, etc., i la seua freqüència durant la jornada laboral.
c) Ambient de treball. Este subfactor aprecia les circumstàncies en què ha d'efectuar-se el treball, i el grau en què estes condicions fan el treball desagradable.
No s'inclouran en este subfactor les circumstàncies relatives a la modalitat de treball (nocturn, torns, etc.).
V. Responsabilitat.
Factor en l'elaboració del qual es té en compte el grau d'autonomia d'acció del titular de la funció i el grau d'influència sobre els resultats i la importància de les conseqüències de la gestió.
Este factor comprén els subfactors:
a) Responsabilitat sobre gestió i resultats. Este subfactor considera la responsabilitat assumida per l'ocupant del lloc de treball sobre els errors que puguen ocórrer. Es valoren no sols les conseqüències directes, sinó també la seua possible repercussió en la marxa de l'empresa. Per a valorar-ho es té en compte el grau en què el treball és supervisat o comprovat posteriorment.
b) Capacitat d'interrelació. Este subfactor aprecia la responsabilitat assumida per l'ocupant del lloc sobre contactes amb altres persones, de dins i de fora de l'empresa per a aconseguir els resultats desitjats.
VI. Comandament.
És el conjunt de tasques de planificació, organització, control i direcció de les activitats d'altres, que requerixen dels coneixements necessaris per a comprendre, motivar i desenvolupar les persones que depenen jeràrquicament del lloc.
Per a la seua valoració haurà de tindre's en compte:
a) Capacitat d'ordenació de tasques.
b) Naturalesa del col'lectiu.
c) Nombre de persones sobre les quals s'exercix el comandament.
Per tant, aplicant els factors anteriors, s'aconseguixen 9 Grups Professionals numerats del 0 al 8 les característiques dels quals són les següents:
Grup - 0 -
Definició
Els treballadors pertanyents a este grup, planifiquen, organitzen, dirigixen, coordinen i controlen les activitats pròpies del desenvolupament de l'empresa. Les seues funcions estan dirigides a l'establiment de les polítiques orientades per a l'eficaç utilització dels recursos humans i materials, assumint la responsabilitat d'aconseguir objectius planificats, prenen decisions (o participen en la seua elaboració) que afecten aspectes fonamentals de l'activitat de l'empresa i exercixen llocs directius.
Formació
Titulació o coneixements adquirits en l'exercici de la seua professió, equivalent a estudis universitaris de grau superior completats amb una suficient experiència professional i una àmplia formació específica en el lloc de treball.
Llocs de treball
director general
director divisió
director gerent
Grup - 1 -
Definició
Funcions que suposen la realització de tasques tècniques complexes i heterogènies amb objectius globals definits i alt grau d'exigència en autonomia, iniciativa i responsabilitat. Funcions que suposen la integració, la coordinació i la supervisió de funcions realitzades per un conjunt de col'laboradors en una mateixa unitat funcional. S'inclouen també en este grup professional funcions que suposen una responsabilitat completa per la gestió d'una o diverses àrees funcionals de l'empresa a partir de directrius generals molt àmplies directament emanades del personal pertanyent al grup 0 o de la mateixa direcció, als quals han de donar compte de la seua gestió. Funcions que suposen la realització de tasques tècniques de la més alta complexitat i fins i tot la participació en la definició dels objectius concrets a aconseguir en el seu camp.
Formació
Titulació superior o coneixements adquirits en l'exercici de la seua professió equivalents a estudis universitaris de grau superior, completats amb una formació específica en el lloc de treball o a estudis universitaris de grau mitjà, completada amb una experiència suficient en el seu sector professional.
Llocs de treball :
Tècnics
director tècnic
Titulats superiors
Empleats
director administració
director financer
director comercial
director màrqueting
director RR HH
director producció
Relació d'activitats i tasques
En general tots els integrants del Comité de Direcció i tots els titulats superiors que exercisquen les funcions pròpies de la seua titulació.
Grup - 2 -
Definició
Funcions que suposen la realització de tasques tècniques complexes i heterogènies amb objectius globals definits i alt grau d'exigència en autonomia, iniciativa i responsabilitat. Funcions que suposen la integració, la coordinació i la supervisió de funcions realitzades per un conjunt de col'laboradors en una mateixa unitat funcional. S'inclouen també en este grup professional funcions que suposen una responsabilitat completa per la gestió d'una o diverses àrees funcionals de l'empresa a partir de directrius generals molt àmplies directament emanades del personal pertanyent al grup ?1- o de la mateixa direcció, als quals han de donar compte de la seua gestió.
Formació
Titulació mitjana o coneixements adquirits en l'exercici de la seua professió, equivalents a estudis universitaris de grau mitjà completada amb una formació específica en el lloc de treball
Llocs de treball
Tècnics
Titulats mitjans
Empleats
Cap administració
Cap vendes
Cap compres
Cap personal
Cap producció
Cap fàbrica
Encarregat general
Relació d'activitats i tasques
- Realització de funcions que impliquen tasques d'investigació o control de treballs amb capacitació per a estudiar i resoldre els problemes que es plantegen.
- Responsabilitat tècnica d'un laboratori o del conjunt de diversos laboratoris.
- Supervisió tècnica d'un procés o secció de fabricació o de la totalitat del procés.
- Supervisió tècnica d'un grup de servicis o de la seua totalitat i fins i tot de tots els processos tècnics.
- Coordinació, supervisió i ordenació de treballs administratius heterogenis o del conjunt d'activitats administratives.
- Responsabilitat de l'explotació sobre el conjunt de servicis de procés de dades.
- Anàlisi de sistemes d'informàtica .
- Responsables de la xarxa de vendes.
Grup - 3 -
Definició
Funcions que suposen la integració, la coordinació i la supervisió de tasques heterogènies, realitzades per un conjunt de col'laboradors. Tasques que, sense suposar l'exigència de la màxima responsabilitat en el comandament, requerixen en el seu desenvolupament un contingut prominentment de caràcter intel'lectual enfront dels de caràcter físic o manual i/o d'interrelació humana, en un marc d'instruccions precises d'alta complexitat tècnica.
Formació
Titulació tècnica o amb coneixements adquirits en l'exercici de la seua professió equivalent a ensenyament secundari o formació professional de segon grau, complementada amb una experiència suficient en el lloc de treball.
Llocs de treball
Tècnics
Tècnic departament
Tècnic control qualitat
Tècnic prevenció RR LL
Delineant 1ª
Empleats
Oficial 1ª administratiu
Tècnic comercial
Comercial formigó
Comercial/viatjant
Operaris
Cap i encarregat secció
Cap taller
Cap planta formigons
Relació d'activitats i tasques
- Tasques que impliquen la responsabilitat de la vigilància i aplicació dels mitjans i de les mesures de seguretat.
- Tasques de confecció i desenvolupament de projectes segons instruccions.
- Realització de funcions tècniques a nivell acadèmic mitjà, que consistixen a col'laborar en treballs d'investigació, control de qualitat, estudis, vigilància o control en processos industrials o en servicis professionals o científics d'assessorament.
- Analistes d'aplicacions informàtiques.
- Activitats amb responsabilitat d'ordenar i supervisar l'execució de tasques de producció, manteniment, servicis o administració, o del conjunt de totes elles.
- Responsabilitat d'una unitat homogènia de caràcter administratiu o del conjunt de servicis administratius d'una empresa.
- Inspectors o supervisors de la xarxa de vendes.
- Venedors especialitzats.
Grup - 4 -
Definició
Funcions que suposen la integració, la coordinació i la supervisió de tasques homogènies, realitzades per un conjunt de col'laboradors en un estat organitzatiu menor. Tasques que requerixen per al seu desenvolupament continguts de caràcter intel'lectual i/o manual, en un marc d'instruccions precises de complexitat tècnica mitjana, que s'executen amb autonomia dins del procés productiu establit.
Formació
Coneixements adquirits en l'exercici de la seua professió equivalent a ensenyament secundari o formació professional de segon grau, complementada amb una experiència suficient en el lloc de treball.
Llocs de treball
Tècnics
Delineant 2ª
Analista laboratori
Empleats
Oficial 2ª administratiu
Operaris
Oficial 1ª ofici
Conductor vehicles major de 7.500 Kg.
Dosificador planta formigons
Conductor camió formigonera
Gruista torre
Operador de grua mòbil
Carretoner major de 15.000 Kg.
Gruista de peces especials
Relació d'activitats i tasques
- Tasques d'anàlisis físiques, químiques i biològiques, i determinacions de laboratori realitzades sota supervisió sense que siga necessari sempre indicar normes i especificacions, que implica, a més, la cura dels aparells i la seua homologació, preparació de reactius necessaris, obtenció de mostres i extensió de certificats i butlletins d'anàlisi.
- Tasques de delineació.
- Tasques de traducció, corresponsalia, mecanografia i telèfon amb domini d'almenys un idioma estranger.
- Tasques de comptabilitat consistents a reunir els elements subministrats pels col'laboradors i confeccionar estats, balanços, costos, previsions de tresoreria i altres treballs anàlegs basant-se en el pla comptable de l'empresa.
- Tasques d'obra, fusteria, electricitat, pintura, mecànica com a soldadors, ferrallistes, modelistes, electricistes, etc., amb capacitat que permeta resoldre tots els requeriments de la seua especialitat.
- Activitats que impliquen la supervisió i la coordinació d'activitats que puguen ser secundades per diversos treballadors d'un grup professional inferior.
- Conductors de carretons de gran tonatge, major de 15.000 Kg., que s'ocupen també del seu manteniment i funcionament i reparació d'avaries que no requerixen elements de taller.
- Gruistes de peces especials i que implica responsabilitat en el seu manteniment i funcionament.
Grup - 5 -
Definició
Treballs d'execució autònoma que exigixen habitualment iniciativa i raonament per part dels treballadors que els exercixen, que comporten, sota supervisió, la seua responsabilitat i en els quals pot ser ajudat per un altre o altres treballadors.
Formació
Titulació o coneixements adquirits en l'exercici de la seua professió equivalent a ensenyament secundari o formació professional de segon grau, complementada amb formació específica en el lloc de treball.
Llocs de Treball
Empleats
Auxiliar administratiu
Dependent
Conserge
Operaris
Oficial 2ª ofici
Maquinista
Conductor camió fins a 7.500 Kg.
Mesclador de formigons
Carretoner
Operador de pont grua
Conductor de pales. Palista de formigó
Relació d'activitats i tasques
- Activitats d'ofimàtica amb capacitat suficient per a aconseguir una redacció de correu directe amb indicacions verbals amb bona presentació i ortografia correctes.
- Redacció de correspondència comercial, càlcul de preus a la vista d'ofertes rebudes, recepció i tramitació de comandes, realitzant propostes de contestació.
- Tasques elementals consistents a establir, basant-se en documents comptables, una part de la comptabilitat.
- Tasques de despatx de comandes, revisió de mercaderies i distribució amb registre en llibres o màquines a este efecte, del moviment diari.
- Tasques d'obra, fusteria, electricitat, pintura, mecànica, etc., amb capacitat suficient per a realitzar les activitats normals de l'ofici, com soldadors, ferrallistes, modelistes, electricistes, etc.
- Funcions de control i regulació en els processos de producció que generen transformació de producte.
- Tasques de regulació i control que es realitzen indistintament en diverses fases i sectors del procés.
- Activitats en màquines amb un alt nivell d'automatisme amb requeriments complexos en la seua manipulació i que implica, amb supervisió, la responsabilitat en el seu manteniment i funcionament.
- Carretoner és el professional (operari) que prevalentment maneja carretons i s'ocupa del seu manteniment i funcionament.
- Operador de pont grua: és el professional que prevalentment maneja ponts grua, pòrtics, etc. amb cabina o utilització de més d'un ganxo o peces altres de 20.000 Kg.
- En la fabricació de terratzos els premsistes, polidors, desbastadors, paletitzadors, empolvadors, talladors i granalladors.
Grup - 6 -
Definició
Tasques consistents en l'execució d'operacions que, encara que es realitzen amb instruccions precises, requerixen coneixements professionals adequats i aptituds pràctiques i la seua responsabilitat està limitada per una supervisió directa o sistemàtica.
Formació
Titulació o coneixements adquirits en l'exercici de la seua professió equivalent a ensenyament secundari o formació professional de primer grau, complementada amb formació específica en el lloc de treball.
Llocs de treball
Tècnics
Auxiliar laboratori
Empleats
Vigilant
Operaris
Oficial 3ª ofici
Especialista
Conductor furgoneta fins a 3.500 Kg.
Emmotlador manual
Operari de màquina senzilla
Relació d'activitats i tasques
- Activitats en màquines amb un alt nivell d'automatisme amb requeriments mitjans en la seua manipulació.
- Tasques d'ajuda en magatzems que, a més de treballs de càrrega i descàrrega, impliquen altres complementàries dels magatzemers.
- Realització d'anàlisis senzilles i rutinàries de fàcil comprovació i funcions de presa i preparació de mostres per a anàlisi.
- Tasques d'obra, fusteria, electricitat, pintura, mecànica, com soldadors, ferrallistes, modelistes, electricistes, etc., amb capacitat suficient per a realitzar les activitats bàsiques de l'ofici.
- Tasques realitzades en el maneig de maquines senzilles que no estiguen enquadrades en grups superiors.
Grup - 7 -
Definició
Funcions que consistixen en operacions realitzades seguint un mètode de treball precís i concret, amb cert grau de supervisió, que normalment exigixen coneixements professionals de caràcter elemental i d'un període breu d'adaptació.
Formació
La dels nivells bàsics obligatoris. Ensenyament secundari, tècnic auxiliar o equivalent, o coneixements adquirits en l'exercici de la seua professió.
Llocs de treball
Tècnics
Laboratori de formigons
Empleats
Porter
Operaris
Peó especialista
Ajudant de màquina
Relació d'activitats i tasques
- Treballs en maquines de processos productius, amb requeriments simples i senzills en la seua manipulació, o auxiliars dels processos esmentats que requerixen ensenyament i coneixements específics.
- Els que utilitzen de forma accessòria, carretons, grues o similars de maneig senzill.
- Treballadors que s'inicien en la pràctica d'obra, fusteria, electricitat, mecànica, pintura, etc.
- Activitats elementals de laboratori que consistixen en la correcta preparació de material d'anàlisi.
- Funcions de recepció i expedició que no exigixen qualificació especial.
- Treballs de verificació de la producció.
Grup - 8 -
Definició
Operacions que s'executen segons instruccions concretes, clarament establides, amb un alt grau de dependència, que requerixen preferentment esforç físic o atenció i que no necessiten formació específica, excepte l'ocasional d'un període d'adaptació
Formació
Titulació de graduat escolar, certificat d'escolaritat o similar, o experiència adquirida en l'exercici d'una professió equivalent.
Llocs de treball
Operaris
Peó
Personal de neteja
Relació d'activitats i tasques
- Activitats manuals en tasques no especialitzades.
- Operacions de càrrega i descàrrega manuals.
- Tasques de neteja
Condicions més beneficioses
Si com a conseqüència de l'aplicació del nou sistema de Classificació Professional, s'ha d'assignar un treballador a un grup professional inferior al nivell o categoria que té reconeguda, se li respectarà la permanència en el grup amb correspondència en el nivell o categoria anterior que posseïa, amb el caràcter de condició personal més beneficiosa i continuarà exercint les mateixes funcions que realitzava fins a la data d'assignació .
Concentració de nivells salarials en un únic grup
Si en un grup professional coincidixen dos o més nivells salarials, s'ha d'aplicar la taula salarial del nivell superior.
Valoració de llocs de treball i promoció professional
Les parts signatàries d'este acord, constituiran una comissió amb la finalitat d'establir els criteris objectius de valoració de llocs de treball i promoció professional derivats de l'aplicació del sistema de classificació professional.
Esta comissió es constituirà al mes següent de la publicació en el Boletín Oficial del Estado del III Conveni Col'lectiu General de Derivats del Ciment, i haurà d'haver acabat els seus treballs abans de la finalització de la seua vigència.
Període d'adaptació
Les empreses podran adaptar el nou capítol de Classificació Professional fins al 31 de desembre de 2007. Els efectes econòmics derivats de l'aplicació del nou capítol de Classificació Professional s'aplicaran amb data 1 de gener de 2007.
A efectes orientatius, es detalla una taula resum de la classificació professional.Article 22. TREBALLS EN CATEGORIA SUPERIOR.
Per raons organitzatives, tècniques i de la producció, i per un termini que no excedisca de sis mesos en un any o de vuit mesos durant dos anys, el treballador podrà ser destinat a ocupar lloc d'una categoria superior i mentre es trobe en esta situació percebrà la remuneració corresponent a la funció que efectivament exercix.
Transcorregut este període el treballador podrà, a voluntat pròpia, continuar realitzant estos treballs o tornar al lloc que ocupava amb anterioritat. En el primer supòsit ascendirà automàticament.
El que disposa este article no serà aplicable, excepte en matèria de remuneració, als casos de substitució per, incapacitat temporal, permisos i excedència forçosa, en tot cas este termini no podrà excedir 18 mesos, excepte l'excedència forçosa, en què s'haurà d'observar la seua duració efectiva.
S'exceptuen de tot l'anteriorment disposat abans, els treballs de categoria superior que el treballador realitze, d'acord amb l'empresa, a fi de preparar-se per a l'ascens, amb un màxim de 6 mesos.
Article 56. ABSORCIÓ I COMPENSACIÓ.
Les empreses afectades pel present conveni podran compensar i absorbir els augments o les millores que en matèria de percepcions econòmiques s'hi fixen, sempre que les percepcions econòmiques realment pagades als treballadors siguen superiors a les fixades en el seu conjunt i en còmput anual.
Als efectes de l'aplicació del que preveu el capítol III, Classificació Professional, i de l'aplicació de la pujada propiciada per la negociació a l'aproximació de les taules de València i Castelló respecte a la d'Alacant, podran ser absorbides i compensades totes les remuneracions de caràcter salarial homogènies que el treballador perceba. No tindran esta consideració les primes de producció, els estalls i les tasques, és a dir, complements de quantitat o qualitat, siguen estes fixes o variables.
L'absorció i compensació només es podrà efectuar comparant globalment conceptes de naturalesa salarial o de naturalesa extra salarial i en còmput anual
Article 99. INDEMNITZACIONS.
Els treballadors afectats pel present conveni tindran dret a percebre indemnitzacions complementàries a les prestacions de Seguretat Social, en els supòsits i les quanties que es detallen:
a) En cas de mort derivada de malaltia comuna o accident no laboral, l'import d'una dotzena part de les retribucions anuals previstes en les taules salarials d'aplicació en cada moment
b) En cas de mort, incapacitat permanent total, absoluta o gran invalidesa, derivades d'accident de treball o malaltia professional:
Caldrà observar el que disposa el Conveni General de Derivats de Ciment, que fixa una indemnització per a l'any 2006 de 43.000 euros.
En els supòsits de mort, les indemnitzacions establides es pagaran a qui o als qui el treballador finat haguera declarat beneficiari, i, si no hi ha declaració, al cònjuge, fills, pares, germans i la resta d'hereus legals, per eixe ordre.
Quant a la data de fixació d'efectes del fet causant, caldrà ajustar-se, en tot cas, a la data en què s'haja produït l'accident. En els supòsits de malaltia professional es prendrà com a data d'efectes, aquella en què l'òrgan competent declare per primera vegada la seua existència.
Article 101. JUBILACIÓ FORÇOSA
Com a política de foment d'ocupació per a la contractació de nous treballadors, i per necessitats del mercat de treball en el sector, amb independència dels supòsits de jubilació voluntària anticipada, s'establix la jubilació forçosa als 65 anys d'edat dels treballadors que tinguen cobert el període legal per a obtindre-la i complisquen els altres requisits exigits per la legislació de Seguretat Social. Esta mesura estarà acompanyada, en cada empresa, pel sosteniment de l'ocupació, la transformació de contractes temporals en indefinits o la contractació de nous treballadors
DISPOSICIÓ FINAL PRIMERA
Les parts firmants han aconseguit en matèria d'increments salarials els acords següents per a l'any 2006:
Les taules salarials del present conveni col'lectiu autonòmic referides a l'any 2005 s'incrementaran en el IPC real publicat (2,70%) més un 1%. Este increment afecta tant els conceptes retributius de caràcter salarial com els de caràcter no salarial i tindrà efectes retroactius a 1 de gener de 2006
Una vegada actualitzades les taules, seguint els criteris anteriors, es pagarà la quantitat de 20 € lineals en la gratificacions extraordinàries d'estiu i Nadal.
Estos imports serviran de base per a la fixació dels salaris de l'any 2007
3r. Una vegada subscrit el IV Conveni General de Derivats del Ciment, es revisarà el text autonòmic, s'hi incorporaran les modificacions del conveni general, i s'estudiaran les peculiaritats de cada una de les tres províncies.